b'\n_START_ARTICLE_\nPerformanssi\n_START_PARAGRAPH_\nPerformanssi (engl. performance; esitys, saavutus, suoritus, esiintyminen) on yleis\xc3\xb6n edess\xc3\xa4 esitett\xc3\xa4v\xc3\xa4 taide-esitys, joka voi noudattaa ennalta laadittua suunnitelmaa, synty\xc3\xa4 esityshetkell\xc3\xa4 improvisaationa tai sis\xc3\xa4lt\xc3\xa4\xc3\xa4 sek\xc3\xa4 suunniteltuja osia ett\xc3\xa4 improvisointia. Performanssi on multimediaa ja voi sis\xc3\xa4lt\xc3\xa4\xc3\xa4 elementtej\xc3\xa4 tai muistumia eri taidemuodoista. Performanssi kehitettiin 1960-luvulla ja sen tavoitteena on visuaalisen ja ajatuksellisen kokonaisuuden luominen._NEWLINE_Performanssi-sana yleistyi Suomessa 1980-luvulla, jolloin se korvasi aikaisemmin k\xc3\xa4ytetyn happeningin. Performanssi on sek\xc3\xa4 taiteenala ett\xc3\xa4 er\xc3\xa4s esityskeino, kuten videotaide tai installaatio. Performanssilla voidaan viitata my\xc3\xb6s mihin tahansa esitykseen.\n_START_SECTION_\nEl\xc3\xa4vi\xc3\xa4 tauluja\n_START_PARAGRAPH_\nNykyajan performanssiksi kutsuttua ilmi\xc3\xb6t\xc3\xa4 edelt\xc3\xa4\xc3\xa4 pitk\xc3\xa4 esihistoria. Varhaisvaiheissaan performansseja olivat j\xc3\xa4rjestetyt tai spontaanit, yleens\xc3\xa4 pienimuotoiset tapahtumat, joita esitettiin erilaisilla estradeilla, kodeissa tai kaduilla._NEWLINE_Keskiajalta alkaen alettiin j\xc3\xa4ljitell\xc3\xa4 kuninkaiden ja ylh\xc3\xa4is\xc3\xb6n esiintuloja ja kunniakulkueita. N\xc3\xa4ist\xc3\xa4 syntyi tableaux vivant -esitysten traditio (ransk. tableau = taulu vivant = el\xc3\xa4v\xc3\xa4, siis "el\xc3\xa4v\xc3\xa4 taulu"). Ne olivat aikansa monitaiteellisia kuvaelmia, joissa ajatuksena oli j\xc3\xa4ljitell\xc3\xa4 n\xc3\xa4yttelij\xc3\xb6iden, yksinkertaisen pukujen ja tarpeiston avulla kuuluisia maalauksia ja veistoksia. Tableaux vivanteista tuli 1700-luvun Euroopassa suosittu hovien ja kotien yhteistoiminnan alue. Perinne jatkui esityksill\xc3\xa4, joissa yhdistyiv\xc3\xa4t maalaus- ja veistostaide, tanssi, n\xc3\xa4ytt\xc3\xa4m\xc3\xb6tulkinta, puvustus ja lavastustaide, sek\xc3\xa4 my\xc3\xb6hemmin valokuvaus ja elokuva. Perinne jatkui my\xc3\xb6s nykytaiteeseen, jossa n\xc3\xa4kyy silloin t\xc3\xa4ll\xc3\xb6in viittauksia t\xc3\xa4h\xc3\xa4n traditioon.\n_START_SECTION_\nCabaret Voltaire\n_START_PARAGRAPH_\nModernismi toi osansa taide-esitysten traditioon. Sveitsiin ensimm\xc3\xa4isen maailmansodan aikana emigroituneet taiteilijat kokoontuivat Cabaret Voltairessa, joka oli heid\xc3\xa4n kantakapakkansa. Siell\xc3\xa4 tapahtuneiden esitysten ideana oli kokonaistaideteos, joissa perustana oli eri taiteenlajien samanaikainen esitt\xc3\xa4minen._NEWLINE_Dadaistien soir\xc3\xa9eissa eli illanvietoissa esitettiin erilaisia esityksi\xc3\xa4._NEWLINE_Bauhaus-taidekoulussa Dessaussa oli my\xc3\xb6s pieni n\xc3\xa4ytt\xc3\xa4m\xc3\xb6, jossa esitettiin koulun juhlien yhteydess\xc3\xa4 my\xc3\xb6s erilaisia tapahtumia. Er\xc3\xa4s niist\xc3\xa4 oli Mekaaninen baletti, jota Laszlo Moholy-Nagy luonnehti "toiminnan mekaaniseksi ja dynaamiseksi keskittym\xc3\xa4ksi, jota esitet\xc3\xa4\xc3\xa4n muodon, liikkeen, \xc3\xa4\xc3\xa4nen ja valosuunnittelun keinoilla".\n_START_SECTION_\nPerformanssitaiteilija Roi Vaara\n_START_PARAGRAPH_\nEr\xc3\xa4s kotimaassa ja ulkomailla tunnettu kokenut performanssitaiteilija on Roi Vaara, joka sai Ars Fennica -palkinnon vuonna 2005. H\xc3\xa4n on tehnyt yli kaksikymment\xc3\xa4 vuotta performansseja ja kertoo havainneensa uran alkuvaiheessa maalatessaan, ett\xc3\xa4 lopputulosta t\xc3\xa4rke\xc3\xa4mpi on prosessi._NEWLINE_Saamastaan tunnustuksesta huolimatta Roi Vaara pit\xc3\xa4\xc3\xa4 performanssia Suomessa marginaalisena taidemuotona, jonka tuntee vain pieni, nykytaiteeseen perehtynyt yleis\xc3\xb6. Taiteilijan mukaan performanssi ei esineellist\xc3\xa4 taidetta eik\xc3\xa4 teokselle j\xc3\xa4\xc3\xa4 vaihtoarvoa esityksen j\xc3\xa4lkeen._NEWLINE_Performanssitaiteilija Roi Vaaran mukaan tavoite on sama kuin muussakin taiteessa, el\xc3\xa4mysten tuottaminen ja ajatusten her\xc3\xa4tt\xc3\xa4minen. H\xc3\xa4nt\xc3\xa4 on kiitetty juuri museoihin ja gallerioihin keskittyv\xc3\xa4n taide-el\xc3\xa4m\xc3\xa4n arvostelemisesta, ihmisten h\xc3\xa4kellytt\xc3\xa4misest\xc3\xa4 ja kysymysten her\xc3\xa4tt\xc3\xa4misest\xc3\xa4.'